ET Euroopa Liidu Teataja C 66/21

Nõukogu määruse (EÜ) nr 1/2003 artikli 27 lõike 4 kohane teatis juhtumi COMP/39.141 — Fiat kohta

(2007/C 66/09)

1. SISSEJUHATUS

Kui komisjon kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku kohustuste võtmiseks seoses komisjoni esialgses hinnangus tõstatatud küsimuste lahendamisega, võib komisjon kooskõlas nõukogu määruse nr 1/2003 (1) artikliga 9 muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles sätestatakse, et komisjonil ei ole enam põhjust meetmeid võtta. Nimetatud määruse artikli 27 lõike 4 kohaselt peab komisjon avaldama juhtumi lühikokkuvõtte ning kohustuste põhilise sisu. Huvitatud isikud võivad esitada oma märkused komisjoni määratud tähtaja jooksul.

2. JUHTUMI KOKKUVÕTE

Käesolev juhtum käsitleb remondialaseid tehnilisi andmeid, mida Fiat esitab sõltumatutele remonditöökodadele. Komisjoni uurimise käigus ilmnes, et Fiat ei ole tõenäoliselt suutnud avaldada teatavasse kategooriasse kuuluvaid remondialaseid tehnilisi andmeid ka pärast komisjoni määruses (EÜ) nr 1400/2002 (2) sätestatud üleminekuperioodi lõppu. Lisaks sellele ei olnud Fiat komisjoni esialgse hinnangu kohaselt käivitanud komisjoni uurimise alustamise ajaks tõhusat süsteemi, mille abil sõltumatutel remonditöökodadel oleks lihtne juurdepääs remondialastele tehnilistele andmetele. Kuigi komisjoni uurimise jooksul parandas Fiat juurdepääsu oma tehnilistele andmetele, eelkõige 2005. aasta juunis sel eesmärgil loodud veebisaidi (edaspidi “TA veebisait”) kaudu, näisid sõltumatutele remonditöökodadele kättesaadavad andmed siiski puudulikud.

2006. aasta detsembris alustas komisjon menetlust ja edastas Fiatile esialgse hinnangu, milles kahtles Fiati müügijärgse hoolduse partneritega sõlmitud kokkulepete kokkusobivuses EÜ asutamislepingu artikli 81 lõikega 1.

Sisuliselt nõutakse Fiati varuosade edasimüümise ja teeninduslepingutes, et Fiati volitatud võrgustiku liikmed osutaksid kõiki sõidukimarkidega seotud remonditeenuseid, ja nendega välistatakse iseseisvaid varuosade hulgimüügiettevõtjaid ja ettevõtjaid, kes soovivad pakkuda teistsuguseid ja/või konkreetsemalt suunatuid teenuseid. Komisjon tundis muret, et sellistest kokkulepetest tulenevat negatiivset mõju võimendab veelgi Fiati suutmatus pakkuda sõltumatutele remonditöökodadele nõuetekohast juurdepääsu tehnilistele andmetele. Komisjoni esialgse hinnangu kohaselt on selline tegevus viinud sõltumatute remonditöökodade turuseisundi nõrgenemiseni, mis on tõenäoliselt omakorda kahandanud varuosade sõltumatute hulgimüügiettevõtjate turgu ning kaasa toonud märkimisväärse kahju tarbijatele varuosade valiku olulise vähenemise, remonditeenuste kõrgema hinna, remonditöökodade valiku vähenemise, võimalike ohutusküsimuste ja innovatiivsetele remonditöökodadele juurdepääsu puudumise näol.

Lisaks sellele on Fiati väidetav suutmatus pakkuda sõltumatutele remonditöökodadele nõuetekohast juurdepääsu tehnilistele andmetele takistanud Fiatil müügijärgse hoolduse partneritega sõlmitud kokkulepete puhul saamast kasu määruses (EÜ) nr 1400/2002 ettenähtud erandist, sest vastavalt kõnealuse määruse artikli 4 lõikele 2 ei kohaldata erandit juhul, kui mootorsõidukite tarnija keeldub tagamast sõltumatutele ettevõtjatele juurdepääsu tehnilistele andmetele, diagnostika- ja muudele seadmetele, töövahenditele, sealhulgas asjakohasele tarkvarale, või väljaõppele, mis on vajalik mootorsõidukite remondiks ja hoolduseks.

Komisjon jõudis esialgsele arvamusele, et remondialastele tehnilistele andmetele juurdepääsu puudumise korral ei ole tõenäoline, et Fiati ja selle volitatud remonditöökodade vahel sõlmitud kokkulepete puhul oleks võimalik rakendada EÜ asutamislepingu artikli 81 lõiget 3. Sisuliselt ei paista volitatud remonditöökodade valitud võrgustiku tegevusest eeldatav tõhususe suurenemine korvavat märkimisväärset negatiivset mõju konkurentsile, mis tuleneb praegu sõltumatutele ettevõtjatele antavast ebapiisavast juurdepääsust sõidukimarkidega seotud remondialastele tehnilistele andmetele ja sellest johtuvast Fiati volitatud võrgustiku kaitsest sõltumatu remonditöödesektori konkurentsisurve eest.

3. PAKUTUD KOHUSTUSTE PÕHISISU

Fiat on komisjonile välja pakkunud kohustused, et lahendada esialgses hinnangus tõstatatud konkurentsiprobleeme. Fiat teeb ettepaneku, et kõnealused kohustused kehtiksid kuni 31. maini 2010. Järgnev kirjeldab kohustuste põhisisu.

3.1 Tehnilised andmed, mis tuleb avaldada

Avaldatavate andmete ulatus määratakse kindlaks vastavalt põhimõttele, et sõltumatute ja volitatud remonditöökodade kohtlemise vahel ei tohi olla erinevust. Seda silmas pidades tagab Fiat, et kõik tehnilised andmed, tööriistad, seadmed, tarkvara ja kogu väljaõpe, mis on vajalik mootorsõidukite remondiks ja hoolduseks, mida pakutakse Fiati poolt või nimel volitatud remonditöökodadele ja/või sõltumatutele importijatele ELi liikmesriikides, tehakse kättesaadavaks ka sõltumatutele remonditöökodadele.

Tehnilised andmed määruse (EÜ) nr 1400/2002 artikli 4 lõike 2 tähenduses hõlmavad kõiki andmeid, mis avaldatakse volitatud remonditöökodadele Fiat, Alfa Romeo ja Lancia mootorsõidukite remondiks ja hoolduseks. Need hõlmavad tarkvara, veakoode ja teisi parameetreid koos uuendustega, mida on vaja, et seadistada elektroonilisi kontrollplokke Fiati soovitatud seadistuste sisestamiseks või taastamiseks, sõiduki tuvastamise meetodeid, varuosade katalooge, praktilistest kogemustest tulenevaid ning teatava mudeli või partii puhul tüüpiliste probleemidega seotud lahendusi, tagasikutsumise teateid ja muid teateid, milles on sätestatud remonditööd, mida volitatud remonditöökodade võrgustikus võib teha tasuta.

Juurdepääs tööriistadele hõlmab juurdepääsu elektroonilistele diagnostika- ja muudele remondiseadmetele koos juurdekuuluva tarkvaraga, sealhulgas tarkvara perioodilised uuendused, ja kõnealuste tööriistade müügijärgseid teenuseid.

Kavandatud kohustused on Fiatile ja sellega seotud ettevõtjatele siduvad, kuid ei ole otseselt siduvad Fiati sõidukimarkide sõltumatutele importijatele. Liikmesriikide puhul, kus Fiat turustab Fiat, Alfa Romeo ja/või Lancia sõidukeid sõltumatute importijate kaudu, on Fiat nõustunud tegema kõik endast oleneva, et lepinguga kohustada kõnealuseid ettevõtjaid Fiatile edastama kõik tehnilised andmed või tehniliste andmete kõik keeleversioonid, mis nad asjaomases liikmesriigis on volitatud remonditöökodadele edastanud. Fiat võtab endale kohustuse panna kõnealused tehnilised andmed või keeleversioonid viivitamata üles oma TA veebisaidile kooskõlas käesoleva teatise 3.2 jaos esitatud põhimõtetega.

Vastavalt määruse põhjendusele 26 ei ole Fiat kohustatud edastama tehnilisi andmeid, mis võivad anda kolmandatele isikutele võimaluse sõidukisse paigutatud kasutamistõkistest kõrvale hiilida või need välja lülitada, elektronseadmeid uuesti kalibreerida (3) või teha muudatusi mootorsõiduki kiirust piiravates seadmetes. Sarnaselt muude ELi õiguse kohaste eranditega tuleb põhjendust 26 tõlgendada kitsalt ning kui Fiat otsustaks kõnealust erandit kasutada sõltumatutele remonditöökodadele tehniliste andmete avaldamata jätmise põhjusena, võtab ta endale kohustuse tagada, et salastatud teave piirdub põhjenduses 26 sätestatud kaitse tagamisega ning et kõnealuse teabe puudumine ei takista sõltumatutel remonditöökodadel sooritamast muid toiminguid kui põhjenduses 26 loetletud toimingud, sealhulgas selliste seadmete nagu mootori töö juhtimise elektrooniliste kontrollplokkide, turvapatjade, turvavöö eelpingutite või keskluku osadega seotud tööd.

3.2 Meedia

Määruse artikli 4 lõikes 2 on sätestatud, et tehnilised andmed tuleb sõltumatutele remonditöökodadele teha kättesaadavaks proportsionaalsel viisil. See tähendab, et andmeid ei edastata ühtse paketina ja et hinna puhul arvestatakse, millises ulatuses sõltumatud remonditöökojad andmeid kasutavad.

Fiat avaldab TA veebisaidil kõik tehnilised andmed pärast 1996. aastat toodetud mudelite kohta ja tagab, et kõik tehniliste andmete uuendused on kogu aeg kättesaadavad TA veebisaidil või sellele järgneval veebisaidil. Lisaks sellele tagab Fiat, et veebisait on igal ajal kergesti leitav ja on võrdväärne selliste meetodite toimivusega, mida kasutatakse tehniliste andmete edastamiseks Fiati volitatud võrgustike liikmetele. Kui Fiat või mõni muu ettevõtja, kes tegutseb Fiati nimel, muudab ühe osa tehnilistest andmetest kättesaadavaks volitatud remonditöökodadele teatavas ELi keeles, avaldab Fiat kõnealuses keeles andmed viivituseta TA veebisaidil.

Järgmised kolm rühma tehnilisi andmeid ei ole veel avaldatud TA veebisaidil, kuid Fiat on võtnud endale kohustuse avaldada kõnealune teave veebisaidil 31. detsembriks 2007:

— ELi asjaomaste liikmesriikide sõltumatute importijate edastatavate, kuid Fiati omandusse praegu veel mittekuuluvate tehniliste andmete tõlked kohalikes keeltes;

— teatised, milles on sätestatud remonditööd, mida volitatud remonditöökodade võrgustikus võib teha tasuta;

— käesoleva teatise 3.4 jaos nimetatud vahenduskeskuste andmed.

Fiati juurdepääsutasu struktuur kõnealuse veebisaidi puhul põhineb aastase abonemendi hinnal CD-ROMi täispaketi eest, mida Fiat edastab oma volitatud remonditöökodadele. Kõnealune hind on 3 356 EUR, lisaks 65 EUR varuosade kataloogi eest ning täiendavalt igakuine abonemendi tasu 134 EUR uuenduste eest. Kuid et võtta arvesse määruses sätestatud proportsionaalsuse nõuet, on Fiat nõustunud pakkuma pro rata jaotust kuu, päeva ja tunni kaupa hinnaga iga sõidukimargi puhul 3 EUR tund, 22 EUR päev ja 350 EUR kuu. Fiat on nõus säilitama kõnealust juurdepääsutasu struktuuri ja tasu mitte suurendama üle ELi keskmise inflatsioonimäära.

3.3 Miinimumstandardite põhimõte

Fiati kohustused ei piira ühenduse või riikliku õigusega sätestatud olemasolevate või tulevaste nõuete kohaldamist, millega võidakse suurendada tehniliste andmete ulatust, mida Fiat peab edastama sõltumatutele ettevõtjatele, ja/või sätestada soodsamad viisid kõnealuste andmete edastamiseks.

3.4 Vaidluste lahendamine

Kui sõltumatu remonditöökoda või selliste töökodade ühendus seda taotleb, nõustub Fiat vaidluste lahendamise mehhanismiga, mis on ette nähtud tehnilisi andmeid käsitlevate vaidluste lahendamiseks. Vaidluste lahendamine toimub liikmesriigis, kus asub taotluse esitanud poole registrijärgne kontor, vastavalt volitatud kohaliku vaidluste lahendamise keskuse eeskirjadele. Vaidluse lahendamine ei piira õigust esitada kaebus pädeva riigi kohtule.

4. KUTSE MÄRKUSTE ESITAMISEKS

Komisjon kavatseb turutestidest lähtudes võtta vastu määruse (EÜ) nr 1/2003 artikli 9 lõike 1 kohase otsuse, millega kuulutatakse eespool kokkuvõtvalt esitatud ja konkurentsi peadirektoraadi veebisaidil (4) avaldatud kohustused siduvaks. Komisjon kutsub vastavalt määruse (EÜ) nr 1/2003 artikli 27 lõikele 4 kolmandaid isikuid esitama kavandatud kohustuste kohta oma märkusi. Komisjon peab märkused kätte saama hiljemalt ühe kuu jooksul pärast käesoleva dokumendi avaldamist. Märkusi võib saata komisjonile e-posti (comp-infotech@ec.europa.eu), faksi ((32-2) 296 29 11) või postiga järgmisele aadressile (lisada viitenumber COMP/39.141 — Fiat):

European Commission Directorate-General for Competition Antitrust Registry J-70 B-1049 Brussels

Menetluste edasises etapis võib käesoleva teatise avalikustamise järel osutuda vajalikuks või asjakohaseks teha kohustuste kokkuvõte kättesaadavaks kohustuste võtmise ettepaneku teinud pooltele. Sellega seoses palume Teil teatada, kui märkused sisaldavad konfidentsiaalset teavet või ärisaladusi. Õigustatud taotlusi võetakse arvesse.

(1) EÜT L 1, 4.1.2003, lk 1.

(2) EÜT L 203, 1.8.2002, lk 30.

(3) St muuta elektroonilise kontrollplokki algseid seadistusi viisil, mis on vastuolus Fiati soovitatuga.

(4) http://ec.europa.eu/comm/competition/index_en.html